b'\n_START_ARTICLE_\nEckankar\n_START_PARAGRAPH_\nEckankar on uusi uskonnollinen liike. Sen p\xc3\xa4\xc3\xa4paikka on Chanhassenissa, Minnesotassa, jossa vuonna 1990 valmistunut ECK-temppeli sijaitsee. Uskonto katsoo edustavansa muinaista viisautta. Nykyisess\xc3\xa4 muodossaan sen perusti Paul Twitchell vuonna 1965. Twitchellin kuoltua vuonna 1971 liikkeen johtajaksi nousi Darwin Gross. Gross johti liikett\xc3\xa4 vuoteen 1981, jolloin teht\xc3\xa4v\xc3\xa4 siirtyi nykyiselle johtajalle, Sri Harold Klempille._NEWLINE_Liike on saanut vaikutteita erityisesti sikhil\xc3\xa4isest\xc3\xa4 Sant Mat -perinteest\xc3\xa4 sek\xc3\xa4 teosofiasta. Se opettaa, ett\xc3\xa4 ihmiset ovat sieluja, joiden tarkoitus on henkinen kasvaminen. Keskeisess\xc3\xa4 asemassa ovat henkiset harjoitukset, joiden tarkoituksena on "Jumalan Valon ja \xc3\x84\xc3\xa4nen" kokeminen. Harjoitusten avulla voidaan liikkeen mukaan my\xc3\xb6s siirty\xc3\xa4 sielunmatkassa ylemm\xc3\xa4lle tietoisuuden tasolle. Sielunmatkassa sielu j\xc3\xa4tt\xc3\xa4\xc3\xa4 fyysisen kehon ja matkustaa hengellisiin maailmoihin. Liikkeen mukaan jotkin unet ovat ennustavia. Liikkeen opetuksiin kuuluvat my\xc3\xb6s esimerkiksi henkioppaat, magia, telepatia ja selv\xc3\xa4n\xc3\xa4k\xc3\xb6isyys._NEWLINE_Liikkeen kannattajat uskovat my\xc3\xb6s Jumalasta l\xc3\xa4ht\xc3\xb6isin olevaan virtaukseen, jota kutsutaan nimell\xc3\xa4 ECK tai Pyh\xc3\xa4 Henki. Se ilmenee Valona ja \xc3\x84\xc3\xa4nen\xc3\xa4. Monien uskonnollisten hahmojen, kuten Mooseksen ja Paavalin uskotaan kokeneen Jumalan Valon ja \xc3\x84\xc3\xa4nen. Liike tunnustaa karman lain, josta katsotaan olevan mahdollista vapautua. J\xc3\xa4lleensyntym\xc3\xa4 tapahtuu sille, joka joko tarvitsee sit\xc3\xa4 tai joka itse sen valitsee. Eckankar opettaa, ett\xc3\xa4 henkisten harjoitusten avulla ihminen voi n\xc3\xa4hd\xc3\xa4 entiset el\xc3\xa4m\xc3\xa4ns\xc3\xa4. Sri Harold Klempin mukaan useimmat Maan p\xc3\xa4\xc3\xa4ll\xc3\xa4 olevat ihmiset ovat el\xc3\xa4neet t\xc3\xa4\xc3\xa4ll\xc3\xa4 jo aiemmin ja palanneet._NEWLINE_Liike opettaa, ett\xc3\xa4 on olemassa lukuisia ECK-mestareita, joita voidaan verrata suojelusenkeleihin. Joidenkin ECK-mestareiden maallinen olemassaolo ja historiallisuus on kyseenalaistettu. Esimerkiksi Rebazar Tarzsin sanotaan olleen Paul Twitchellin henkinen opettaja, joka yh\xc3\xa4 el\xc3\xa4\xc3\xa4 yli 500-vuotiaana Hinduku\xc5\xa1 -vuorilla. Gakko-niminen ECK-mestari tuli kuusi miljoonaa vuotta sitten Retzin kaupungista Venukselta._NEWLINE_Eckankarin organisaatio on hierarkkinen; liikkeen johtajaa pidet\xc3\xa4\xc3\xa4n el\xc3\xa4v\xc3\xa4n\xc3\xa4 ECK-mestarina, Mahantana. Nykyinen el\xc3\xa4v\xc3\xa4 ECK-mestari on Sri Harold Klemp. Liike vihkii pappeja._NEWLINE_Jumalan muinaiseksi nimeksi sanotun HU:n laulaminen on t\xc3\xa4rke\xc3\xa4 uskonnonharjoitusmuoto. Sit\xc3\xa4 pidet\xc3\xa4\xc3\xa4n rakkauslauluna Jumalalle. Uskonnon pyh\xc3\xa4t kirjoitukset sis\xc3\xa4ltyv\xc3\xa4t Shariyat-Ki-Sugmadiin._NEWLINE_Eckankar on levinnyt laajalti eri puolille maailmaa, my\xc3\xb6s Suomeen. Suomessa se aloitti toimintansa vuonna 1973. Toiminta kuitenkin hiipui ja se on alkanut uudelleen vuonna 2002. J\xc3\xa4seni\xc3\xa4 on yli sadassa maassa. Tunnettuihin liikkeen arvostelijoiden joukkoon kuuluu David C. Lane.'